# PATVIRTINTA

Rokiškio rajono savivaldybės tarybos

2019 m. kovo 29 d. sprendimu Nr. TS-

1. **INVESTICIJŲ SKATINIMO ROKIŠKIO RAJONO** **SAVIVALDYBĖJE**
2. **TVARKOS APRAŠAS**

**I. BENDROSIOS NUOSTATOS**

1. Investicijų skatinimo Rokiškio rajono savivaldybėje tvarkos aprašas (toliau – Tvarkos aprašas) reglamentuoja mokesčio lengvatų teikimo tvarką ūkio subjektams, kurie Rokiškio rajono savivaldybės (toliau – Savivaldybė) teritorijoje pradeda naują ekonominę veiklą (gamybą /paslaugas) ir įstatymų nustatyta tvarka investuoja į naujai sukurtą turtą ir sukuria naujas darbo vietas, kaip tai apibrėžta šiame Tvarkos apraše. Tvarkos aprašo tikslas – suaktyvinti naujų darbo vietų kūrimą, investicijų į Rokiškio rajoną pritraukimą ir verslo plėtrą.
2. Šiame Tvarkos apraše vartojamos sąvokos:
3. **Investuotojai** – Lietuvos Respublikos ir užsienio ūkio subjektai, kurie Savivaldybės teritorijoje pradeda naują ekonominę veiklą (gamybą / paslaugas) ir investuoja į nuosavą, skolintą ar patikėjimo teise valdomą bei naudojamą turtą Savivaldybės teritorijoje.
4. **Investicijų sutartis**– su investuotoju(-ais) sudaryta sutartis, kurioje nustatytos specialios investavimo ir verslo sąlygos, įskaitant investuotojo įsipareigojimą dėl investavimo apimčių ir naujų darbo vietų sukūrimo.

2.3. **Komisija** –Savivaldybės tarybos sudaryta Rokiškio rajono verslo plėtros komisija (toliau – Komisija), kuri nagrinėja investuotojų paraiškas dėl mokesčių lengvatų ir teikia išvadas dėl kitų investicijas skatinančių priemonių taikymo. Komisiją sudaro 15 įvairių verslo institucijų ir socialinių-ekonominių partnerių atstovų deleguotų narių, skiriamų Savivaldybės tarybos sprendimu Savivaldybės tarybos kadencijos laikotarpiui. Komisija savo veikloje vadovaujasi Lietuvos Respublikos įstatymais, Vyriausybės nutarimais, kitais su investicijomis ir verslo plėtra susijusiais teisės aktais, rajono savivaldybės tarybos sprendimais ir Komisijos nuostatais

2.4. **Lengvatos** – Savivaldybės tarybos sprendimu teikiamos Savivaldybės teritorijoje esančios kitos paskirties (naudojimo pobūdis: komercinės paskirties, pramonės ir sandėliavimo objektų teritorijos) žemės, valstybinės žemės nuomos ir nekilnojamojo turto lengvatos savivaldybės biudžeto sąskaita.

2.5. **Naujai sukurtas turtas** – ilgalaikis materialusis turtas, sukurtas ūkio subjekto pradėtai naujai ekonominei veiklai ir įregistruotas Savivaldybės teritorijoje per vienerius metus iki investuotojo prašymo Savivaldybės tarybai dėl lengvatos suteikimo pateikimo datos, o taip pat esamų statinių ar / ir ilgalaikio turto (įrengimai, infrastruktūros objektai, programinė įranga) esminis pagerinimas per vienerius metus iki prašymo dėl lengvatos taikymo Savivaldybės tarybai pateikimo dienos.

2.6**. Naujos darbo vietos** – naujai įsteigtos darbo vietos Savivaldybės teritorijoje gyvenamąją vietą deklaravusiems gyventojams per vienerius metus iki prašymo dėl lengvatos taikymo pateikimo Savivaldybės tarybai dienos, kai darbuotojai įdarbinami pagal neterminuotas darbo sutartis visai darbo dienai, ir išlaikomos ne mažiau kaip metus nuo naujos darbo vietos sukūrimo dienos. Naujomis darbo vietomis nelaikomos darbo vietos, atsiradusios jas perkeliant iš savivaldybės teritorijoje veikusių kitų įmonių, filialų, juos reorganizuojant ar kitu būdu.

2.7. **Nereikšminga pagalba**– pagalba, atitinkanti 2006 m. gruodžio 15 d. Komisijos reglamentą (EB) Nr. 1998/2006 dėl EB sutarties 87 ir 88 straipsnių taikymo *de minimis* valstybės pagalbai (*OL 2006 L 379, p. 5*), t. y. bendros nereikšmingospagalbos, suteiktos vienam investuotojui, suma neturi viršyti 200 000 eurų (dviejų šimtų tūkstančių eurų) per bet kurį trejų finansinių metų laikotarpį; bendra nereikšmingospagalbos, suteiktos vienam investuotojui, vykdančiam krovinių vežimo keliais veiklą samdos pagrindais arba už atlygį, per bet kurį trejų finansinių metų laikotarpį, suma neturi viršyti 100 000 eurų (šimto tūkstančių eurų).

* 1. **Paraiška** – investuotojo ar jo įgalioto asmens užpildytas ir pasirašytas klausimynas (Tvarkos aprašo 1 priedas).
1. Kitos Tvarkos apraše vartojamos sąvokos atitinka Lietuvos Respublikos įstatymuose ir kituose teisės aktuose, reglamentuojančiuose investicinę ir mokestinę aplinką, vartojamas sąvokas.
2. Pagal šį Tvarkos aprašą lengvata gali būti teikiama investuotojui, atitinkančiam nereikšmingos pagalbos gavėjui keliamus reikalavimus ir neviršijant nustatytos maksimalios nereikšmingos pagalbos ribos ir tik už 3 (tris) mokestinius laikotarpius. Investuotojas, kuris jau buvo gavęs lengvatą pagal šį Tvarkos aprašą, turi teisę pakartotinai pasinaudoti lengvatomis, jei atitinka šio Tvarkos aprašo 5 punkte numatytus kriterijus ir nėra kitų priežasčių atmesti paraišką.

**II.** **LENGVATŲ TEIKIMO KRITERIJAI**

1. Savivaldybės tarybos sprendimu investuotojui gali būti suteikiamos 100 proc. žemės, ir / ar valstybinės žemės nuomos ir / ar nekilnojamojo turto mokesčių lengvatos iki trijų mokestinių laikotarpių priklausomai nuo investicijų apimties į naujai sukurtą turtą bei sukurtų naujų darbo vietų skaičiaus:

5.1. 1 metų laikotarpiui, jei per vienerius metus iki prašymo pateikimo savivaldybės tarybai dėl lengvatos suteikimo datos investuota nuo 100 000 iki 300 000 Eur naujai sukurtam turtui ir sukurta ne mažiau kaip 5 naujos darbo vietos;

5.1.2. 2 metų laikotarpiui, jei per vienerius metus iki prašymo pateikimo savivaldybės tarybai dėl lengvatos suteikimo datos investuota nuo 300 001 iki 500 000 Eur naujai sukurtam turtui ir sukurta ne mažiau kaip 10 naujų darbo vietų;

5.1.3. 3 metų laikotarpiui, jei per vienerius metus iki prašymo pateikimo savivaldybės tarybai dėl lengvatos suteikimo datos investuota daugiau nei 500 001 Eur naujai sukurtam turtui ir sukurta ne mažiau kaip 15 naujų darbo vietų.

6. Gavus pagrįstą investuotojo prašymą ir paraišką, Komisijos siūlymu Savivaldybės taryba investuotojui gali skirti ir kitas investicijas skatinančias priemones, kurios neaptartos šios Tvarkos aprašo 5 punkte (pvz., įsipareigoti sutvarkyti infrastruktūrą iki suteikto žemės sklypo ribos). Šiuo atveju Lietuvos Respublikos civilinio kodekso nustatyta tvarka su investuotoju sudaroma investicijų sutartis, kurioje nustatomos specialios investavimo ir verslo sąlygos, ir ji tvirtinama Savivaldybės tarybos sprendimu.

 7. Komisija, nagrinėdama investuotojo pateiktą prašymą skirti jam šio aprašo 5 ir/ar 6 punkte numatytas lengvatas bei kitas investicijas skatinančias priemones, investuotojo nurodytas paraiškoje, vertina investuotojo investicijos naudingumą pagal šiuos kriterijus:

 7.1. įdarbintų darbuotojų su aukšta profesine kvalifikacija skaičius;

 7.2. eksporto į Europos Sąjungos valstybes ir už Europos Sąjungos ribų apimtys;

 7.3. įdarbintiems darbuotojams mokamas vidutinio mėnesinio darbo užmokesčio dydis;

 7.4. investicijų apimtys į naujai sukurtą turtą ir planuojamų sukurti darbo vietų skaičius.

 8. Lengvatos dėl žemės, valstybinės žemės nuomos ar nekilnojamojo turto mokesčio gali būti teikiamos tik tiems žemės sklypams ir/ ar pastatams, kuriuose iki prašymo dėl lengvatos suteikimo pateikimo yra vykdoma nauja investuotojo ekonominė veikla (gamyba / paslaugos) Savivaldybės teritorijoje.

9. Investuotojai atleidžiami nuo nekilnojamojo turto mokesčio mokėjimo tik tam turtui, kuris yra įskaičiuojamas į investicijų vertę.

**III. PARAIŠKŲ PATEIKIMAS**

10**.** Investuotojas, norintis gauti lengvatą, pateikia Rokiškio rajono savivaldybės administracijai (toliau – savivaldybės administracijai) laisvos formos motyvuotą prašymą dėl lengvatų suteikimo bei šiuos dokumentus pagal poreikį:

10.1. užpildytą paraišką (Tvarkos aprašo 1 priedas, popierine ir elektronine forma Excel formatu);

10.2. ūkio subjekto registravimo pažymėjimo kopiją, patvirtintą savininko (vadovo) ar jo įgalioto asmens parašu;

10.3.VĮ Registrų centro pažymėjimo apie įregistruotą žemės sklypą kopiją;

10.4. valstybinės žemės nuomos sutarties kopiją;

10.5.VĮ Registrų centro pažymėjimo apie įregistruotą nekilnojamąjį turtą (nurodant mokestinių metų aktualią statinių (patalpų) vertę) kopiją;

10.6. žemės mokesčio deklaracijos kopiją (jei taikoma);

10.7. žemės nuomos mokesčio deklaracijos kopiją (jei taikoma);

10.8. nekilnojamojo turto mokesčių deklaracijos kopiją (jei taikoma);

10.9. investicijų į naujai sukurtą ilgalaikį materialųjį turtą už praėjusius kalendorinius metus iki prašymo pateikimo savivaldybės tarybai dėl lengvatos suteikimo dienos ataskaitą (Tvarkos aprašo 2 priedas);

10.10. kitus investicijas įrodančius dokumentus (investicijų projektas, finansiniai dokumentai, sutartys, patvirtintas paskutiniojo ataskaitinio laikotarpio finansinės atskaitomybės dokumentų kopijos ir pan.) (jei taikoma);

10.11. naujų darbo vietų, sukurtų per vienerius metus iki prašymo Savivaldybės tarybai dėl lengvatos suteikimo datos, sukūrimą ir darbuotojų įdarbinimą įrodančius dokumentus (Valstybinio socialinio draudimo fondo pažyma apie įmonėje dirbančių darbuotojų skaičių už praėjusius kalendorinius metus pagal ketvirčius, darbo sutarčių kopijos, darbuotojų gyvenamosios vietos deklaracijas ir kt.).

11. Savivaldybės administracija prireikus turi teisę prašyti investuotoją pateikti papildomus dokumentus arba informaciją, susijusią su investicijų projektu, investuotojo finansine padėtimi ar kita.

12. Jei prašymą ir paraišką pasirašo investuotojo įgaliotas asmuo, turi būti pridedamas atstovavimą patvirtinantis dokumentas.

13. Prie prašymo ir paraiškos pridėti dokumentai pateikiami ta kalba, kuria jie surašyti. Jeigu dokumentai yra surašyti ne lietuvių kalba, pridedamas jų vertimas į lietuvių kalbą, patvirtintas įstatymų nustatyta tvarka.

**IV. PARAIŠKOS NAGRINĖJIMAS IR LENGVATŲ TEIKIMAS**

 14. Savivaldybės administracija per 10 (dešimt) darbo dienų nuo prašymo gavimo dienos patikrina ar:

 14.1. investuotojas nėra skolingas Valstybinio socialinio draudimo fondo biudžetui, ar neturi mokestinės nepriemokos Lietuvos Respublikos valstybės biudžetui arba savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas);

 14.2 investuotojas per trejus paskutinius metus nėra pasinaudojęs valstybės pagalba, kurios dydis, įvertinus ir naujai teikiamą lengvatą, viršija nereikšmingos pagalbos maksimalų dydį;

 14.3 investuotojo veikla ar veiklos sektorius nepatenka į sektorius ar veiklas, numatytas 2006 m. gruodžio 15 d. Komisijos reglamento (EB) Nr. 1998/2006 dėl EB sutarties 87 ir 88 straipsnių taikymo *de minimis* valstybės pagalbai (*OL 2006 L 379, p. 5*) 1 straipsnio 1 dalyje, ir 2013 m. gruodžio 17 d. Europos Parlamento ir Tarybos reglamento (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (*OL 2013 L 347, p. 289*) 3 straipsnio 3 dalyje;

 14.4. Investuotojas nėra bankrutuojantis, likviduojamas ar restruktūrizuojamas.

 15. Savivaldybės administracija, patikrinusi, ar investuotojas atitinka šio Tvarkos aprašo 5 punkte nustatytus kriterijus ir šio Tvarkos aprašo 14 punkte numatytas aplinkybes, parengia išvadą ir kartu su gautu prašymu ir prie jo pridedamais dokumentais pateikia svarstyti Komisijai.

 16. Komisija per 10 (dešimt) darbo dienų nuo Savivaldybės administracijos jai pateiktos medžiagos įvertina paraišką ir kitus pateiktus dokumentus, jei tokių buvo, pagal šiame Tvarkos apraše nurodytus kriterijus ir pripažinus paraišką pagrįsta, teikia Savivaldybės tarybai sprendimo projektą dėl lengvatų teikimo konkrečiam investuotojui. Savivaldybės tarybos sprendimo projektą rengia ir teikia svarstyti savivaldybės tarybai Komisijos pirmininkas.

 17. Investuotojo prašymas netenkinamas šiais atvejais:

 17.1. jei paaiškėja, kad investuotojas pateikė neteisingus duomenis, kurie nulėmė nepagrįstą sprendimo dėl mokesčių lengvatų teikimo priėmimą;

 17.2. investuotojas prašymo pateikimo dienai turi mokestinių įsiskolinimų valstybės, savivaldybės biudžetui ar valstybinio socialinio draudimo fondui;

 17.3. investuotojas per trejus paskutinius metus yra pasinaudojęs valstybės pagalba, kurios dydis, įvertinus ir naujai teikiamą lengvatą, viršija nereikšmingos pagalbos (*de minimis*) maksimalų dydį;

 17.4. investuotojo veikla ar veiklos sektorius patenka į sektorius ar veiklas, numatytas 2006 m. gruodžio 15 d. Komisijos reglamento (EB) Nr. 1998/2006 dėl EB sutarties 87 ir 88 straipsnių taikymo *de minimis* valstybės pagalbai (*OL 2006 L 379, p. 5*) 1 straipsnio 1 dalyje, ir 2013 m. gruodžio 17 d. Europos Parlamento ir Tarybos reglamento (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (*OL 2013 L 347, p. 289*) 3 straipsnio 3 dalyje;

 17.5. Investuotojas yra bankrutuojantis, likviduojamas ar restruktūrizuojamas;

 17.6. nėra pateikta jokios informacijos ir dokumentų apie per vienerius metus iki prašymo Savivaldybės tarybai dėl lengvatos suteikimo datos atliktas investicijas į naujai sukuriamą turtą ir sukurtas naujas darbo vietas.

 18. Komisijai pasiūlius paraišką atmesti, savivaldybės administracija per 5 darbo dienas nuo Komisijos sprendimo priėmimo išsiunčia raštišką atsakymą investuotojui apie paraiškos atmetimą su nurodytomis motyvuotomis atmetimo priežastimis. Atmestos paraiškos nėra teikiamos Savivaldybės tarybai toliau svarstyti.

 19. Sprendimą dėl lengvatos konkrečiam investuotojui priima Savivaldybės taryba, kuriame nurodoma:

19.1. mokestis, nuo kurio mokėjimo yra atleidžiamas investuotojas;

19.2. mokestiniai metai, kuriems galioja lengvata. Pirmieji mokestiniai metai, kuriais investuotojui gali būti suteikiama mokesčių lengvata, yra einantys po metų kuriais pateiktas prašymas;

20. Savivaldybės tarybai suteikus investuotojai mokesčio lengvatą, investuotojas pasibaigus pirmiesiems lengvatos mokestinio laikotarpio metams, per 10 darbo dienų pateikia savivaldybės administracijai laisvos formos ataskaitą su pridedamais dokumentais, įrodančiais naujų darbo vietų išlaikymo faktą.

21. Jei paaiškėja, kad investuotojas pateikė neteisingus duomenis, kurie nulėmė nepagrįstą sprendimo dėl lengvatų teikimo priėmimą, Savivaldybės tarybos sprendimas dėl lengvatos suteikimo pripažįstamas netekusiu galios Savivaldybės tarybos sprendimu. Neteisėtai suteikta lengvata investuotojui gali būti išieškoma iš jo teisės aktų nustatyta tvarka.

**V. BAIGIAMOSIOS NUOSTATOS**

 22. Savivaldybės tarybos sprendimai dėl lengvatų suteikimo ar/ir Investicijų sutarčių tvirtinimo ar jų pripažinimo netekusiais galios savivaldybės administracijos išsiunčiami prašymą pateikusiam investuotojui ir, jei taikoma, teritorinei mokesčių inspekcijai.

 23. Savivaldybės administracija suteiktą mokesčio lengvatą užregistruoja Suteiktos valstybės pagalbos registre.

 24. Sprendimai dėl paraiškų atmetimo, lengvatų suteikimo ar (ir) Investicijų sutarčių tvirtinimo ar jų pripažinimo netekusiais galios gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_